31976R0707
L 084/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 707/76 НА СЪВЕТА
от 25 март 1976 година
относно признаване на организации на бубари
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 43 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Икономическия и социален комитет (2),
като има предвид, че за да се подпомогне осигуряването на задоволителни доходи на бубарите и да се стабилизира пазарът на тези продукти, следва да се насърчи концентрацията на предлагането и привеждането в съответствие на производството с изискванията на пазара чрез съвместни действия от страна на бубарите;
като има предвид, че тези цели могат да бъдат постигнати чрез създаване на организации на производители, които да задължат своите членове да спазват известни правила, свързани с производството и реализацията на продукцията;
като има предвид, че за да се избегне всяка дискриминация между производителите и да се осигури единството и ефективността на всяко предприето действие, следва да се определят условия, приложими в цялата Общност, на които да отговарят отделните организации на производители, за да могат да бъдат признати от държавите-членки,
ПРИЕ НАСТОЯЩИЯ РЕГЛАМЕНТ:
Член 1
По смисъла на настоящия регламент „призната организация на производители“ означава всяка организация на бубари, създадена от самите тях, с цел, по-специално:
а)
да се насърчи концентрацията на предлагането;
б)
да се осигурят на съдружниците бубари достатъчно технически ресурси за подготовката, съхранението и пускането на пазара на продуктите от отглеждането на копринени буби, при условие че:
-
цялата тяхна продукция се пуска на пазара, т.е. продава от организацията на производителите на търговците на едро или на ползващите тази продукция промишлени отрасли, въпреки че за известни количества организацията може да освободи бубарите от това задължение,
-
по отношение на продукцията и нейното пускане на пазара те прилагат правилата, приети от организацията на производителите с цел да приведат в съответствие обема на предлагането и качеството на продукцията с пазарните изисквания,
и която е призната от държава-членка съгласно член 2.
Член 2
1. Държавите-членки признават организациите дотолкова, доколкото тяхната дейност включва производството и пускането на пазара на пашкули, което изисква признаване и отговаря на следните две общи условия, както и на условията, предвидени в член 1. Те трябва:
а)
да представят доказателства за икономическа дейност, развивана в достатъчна степен;
б)
да изключват в своята област на дейност всяка дискриминация между бубарите от Общността въз основа, наред с другото, на тяхната националност или място на установяване;
в)
да имат правосубектност или достатъчно правоспособност, за да се ползват от права и да имат задължения в съответствие с националното законодателство;
г)
да включват в уставите си:
-
задължението да водят отделно счетоводство за дейностите, за които са били официално признати,
-
разпоредби, които имат за цел да гарантират, че членовете на организацията, които желаят да се откажат от членство, може да направят това само ако са били членове на организацията най-малко три години от нейното признаване, при условие че информират същата организация за намерението им най-малко една година предварително. Тези разпоредби се прилагат, без да се засягат разпоредбите от националното законодателство, които имат за цел да защитят в определени случаи организацията или нейните кредитори от всякакви финансови последици, които биха могли да произтекат от напускането на даден член на групата или да направят невъзможно напускането на такъв член по време на финансовата година.
д)
да нямат други членове, освен бубари.
2. Държавата-членка, на чиято територия се намира седалището на организацията на производителите, е компетентният орган за признаване организацията на производителите.
Член 3
При необходимост се приемат подробни правила за прилагане на настоящия регламент в съответствие с процедурата, посочена в член 12 от Регламент (ЕИО) № 1308/70 на Съвета от 29 юни 1970 г. относно общата организация на пазара на лен и коноп (3), изменен и допълнен с Акта за условията на присъединяване и адаптациите в договорите (4).
Член 4
Настоящият регламент влиза в сила на 1 април 1976 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 март 1976 година.